বরগুনার বামনায় লঞ্চের ধাক্কায় পা হারাল তানভীর হাসান নাঈম (১৩) নামের এক মাদরাসা শিক্ষার্থী। সে ঢাকার খিলগাঁও এলাকার নূরবাগ মাদরাসার হেফজো বিভাগের শিক্ষার্থী। তানভীর বামনা উপজেলা সদরের মধ্য আমতলী গ্রামের মো. সাদ্দাম হোসেনের ছেলে। গতকাল রোববার সন্ধ্যা ৬টায় উপজেলার রামনা লঞ্চঘাটে এমভি যুবরাজ ২ নামে ঢাকাগামী লঞ্চের ধাক্কায় এই দুর্ঘটনা ঘটে। প্রতক্ষদর্শীরা জানায়, বরগুনা থেকে ঢাকাগামী এমভি যুবরাজ ২ লঞ্চটি দ্রুতগতিতে লঞ্চঘাটে ভেড়ার সময় পন্টুন ও লঞ্চের সঙ্গে পা আটকে ঘটনাস্থলেই ওই শিশুটির ডান পা কেটে যায়। পরে স্থানীয়রা তাকে উদ্ধার করে বামনা স্বাস্থ্য কমপ্লেক্সে নিয়ে আসে। কর্তব্যরত চিকিৎসক শিশুটির প্রাথমিক চিকিৎসা দিয়ে উন্নত চিকিৎসার জন্য বরিশাল শের-ই-বাংলা মেডিকেল কলেজ হাসপাতালে পাঠায়।